KOMMISSIONENS FORORDNING (EF) Nr. 1011/98 af 14. maj 1998 om ændring af forordning (EØF) nr. 1722/93 om gennemførelsesbestemmelser til Rådets forordning (EØF) nr. 1766/92 og (EØF) nr. 1418/76 for så vidt angår ordningerne med produktionsrestitutioner for korn og ris

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 7, stk. 3,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris (3), ændret ved forordning (EF) nr. 192/98 (4), særlig artikel 7, og

ud fra følgende betragtninger:

Efter Kommissionens forordning (EØF) nr. 1722/93 af 30. juni 1993 om gennemførelsesbestemmelser til Rådets forordning (EØF) nr. 1766/92 og (EØF) nr. 1418/76 for så vidt angår ordningerne med produktionsrestitutioner for korn og ris (5), senest ændret ved forordning (EF) nr. 1516/95 (6), differentieres der ved beregningen af produktionsrestitutionen mellem stivelse på basis af majs, hvede, kartofler og ris på den ene side og stivelse på basis af byg og havre på den anden side; erfaringen har vist, at det ikke længere er nødvendigt at fastsætte et særligt beløb for produktet på basis af byg og havre, og at enhedsrestitutionsbeløbet fra nu af kan anvendes uden risiko for upassende kompensation;

ved høstårsskiftet skal der foretages særlige foranstaltninger både med hensyn til restitutionscertifikaternes gyldighedsperiode og justeringen af enhedsrestitutionsbeløbet;

det primære krav for frigivelse af den særlige sikkerhed bl.a. for forestret og forethret stivelse bør fastsættes; de særlige bestemmelser for disse produkter skal yderligere suppleres med visse foranstaltninger med sigte på kontrollens effektivitet og sanktionerne ved manglende overholdelse af betingelserne for forarbejdning og anvendelse;

i forordningen er det for tiden fastsat, at medlemsstaterne hver måned meddeler Kommissionen de statistiske oplysninger både om de mængder stivelse, som der er ydet produktionsrestitutioner for, og de produkter, som de forskellige former for stivelse er anvendt til; det har vist sig, at disse oplysninger meddeles for hyppigt, og at de bør meddeles kvartalsvist;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 1722/93 foretages følgende ændringer:

1) Artikel 3 affattes således:

»Artikel 3

1. Når der ydes en restitution, fastsættes denne én gang om måneden. Hvis priserne for majs og/eller hvede i Fællesskabet eller på verdensmarkedet varierer betydeligt, kan den efter stk. 2 beregnede restitution dog ændres for at tage hensyn hertil.

2. Restitutionen pr. ton majs-, hvede-, byg-, havre-, kartoffel-, ris- eller brudrisstivelse beregnes bl.a. på basis af forskellen mellem:

i) den markedspris for majs i Fællesskabet, der gælder i de fem dage forud for fastsættelsesdagen, under hensyntagen til de priser, der er konstateret for hvede, og

ii) gennemsnittet af de repræsentative cif-importpriser i Rotterdam, der blev anvendt ved beregningen af importtolden for majs, og som blev konstateret i de fem dage forud for dagen for begyndelsen af anvendelsesmåneden

multipliceret med en koefficient på 1,60.

3. Den restitution, der skal betales, beregnes efter stk. 2 og multipliceres med den koefficient, der er anført i bilag II for KN-koden for den stivelse, der rent faktisk er anvendt til fremstilling af de godkendte produkter.

4. Kommissionen træffer de i nærværende artikel omhandlede afgørelser efter proceduren i artikel 23 i forordning (EØF) nr. 1766/92.«

2) Artikel 6, stk. 3 og 4, affattes således:

»3. Restitutionscertifikatet skal indeholde de i artikel 5, stk. 2, anførte oplysninger og desuden angive restitutionssatsen og sidste dato for certifikatets gyldighed, der er den sidste dag i den femte måned efter måneden for certifikatets udstedelse.

I månederne juli og august og til og med den 24. september er gyldighedsperioden for de certifikater, der er ansøgt om i de pågældende perioder, dog begrænset til 30 dage fra deres udstedelsesdato uden dog at kunne overskride den 30. september.

4. Den restitutionssats, der anvendes og anføres på certifikatet, er den, der gælder på datoen for ansøgningens modtagelse.

Hvis en del af den på certifikatet anførte mængde stivelse forarbejdes i kornhøståret efter det høstår, i hvilket ansøgningen blev modtaget, skal restitutionen for den stivelse, der forarbejdes i det nye høstår, justeres med forskellen mellem den interventionspris, der gælder i måneden for udstedelsen af restitutionscertifikatet, og den interventionspris, der gælder i forarbejdningsmåneden, idet det således fremkomne beløb multipliceres med koefficienten 1,60. Den omregningskurs, der skal anvendes til at beregne restitutionsbeløbet i national valuta, er den, der gælder på dagen for forarbejdningen af stivelsen.«

3) I artikel 9, stk. 2, indsættes følgende afsnit:

»Det primære krav, jf. artikel 20 i forordning (EØF) nr. 2220/85, er, at produktet anvendes eller udføres efter de respektive bestemmelser i artikel 10, stk. 1, litra a) og b), i nærværende forordning. Produktet skal anvendes eller udføres senest tolv måneder efter sidste dag for certifikatets gyldighed. En forlængelse på højst seks måneder udover denne dag kan komme i betragtning ved en behørigt begrundet ansøgning til myndighederne.«

4) I artikel 10, stk. 4, indsættes følgende afsnit:

»Opkøbere, der pr. kalenderkvartal anvender en mængde på under 1 000 kg produkter henhørende under den pågældende KN-kode, kan dog fritages fra denne bestemmelse.«

5) Artikel 12 affattes således:

»Inden for en frist på tre måneder fra udgangen af hvert kalenderkvartal giver medlemsstaterne Kommissionen meddelelse om arten, mængden og oprindelsen (majs, hvede, kartofler, byg, havre eller ris) af den stivelse, der er udbetalt restitution for, og om typen og mængden af de produkter, stivelsen er anvendt til.«

6) Fodnote 4 i bilag II affattes således:

»Fremstillet direkte af majs, hvede, byg, havre, ris eller kartofler, uden at der er anvendt nogen form for biprodukter fra fremstilling af andre landbrugsprodukter eller -varer.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 1998.

På Kommissionens vegne

Franz FISCHLER

Medlem af Kommissionen

(1) EFT L 181 af 1. 7. 1992, s. 21.

(2) EFT L 126 af 24. 5. 1996, s. 37.

(3) EFT L 329 af 30. 12. 1995, s. 18.

(4) EFT L 20 af 27. 1. 1998, s. 16.

(5) EFT L 159 af 1. 7. 1993, s. 112.

(6) EFT L 147 af 30. 6. 1995, s. 49.